በባህር ዳር ከተማ ከኮሮና ቫይረስ ስጋት ጋር በተያያዘ የፍጆታ ምርቶችን ቤት ለቤት ማቅረብ ተጀመረ
ባህር ዳር(ኢዜአ)፡- በባህር ዳር ከተማ ከኮሮና ቫይረስ ስጋት ጋር በተያያዘ ኅብረተሰቡ በቤት ውስጥ እንዲቀመጥ በመደረጉ በፍጆታ ምርቶች ላይ የአቅርቦት ችግር እንዳይፈጠር ቤት ለቤት ማቅረብ መጀመሩን የከተማው ንግድና ገበያ ልማት መምሪያ አስታወቀ። የመምሪያው ኃላፊ አቶ ሙሉዓለም ተፈራ እንደገለፁት የኮሮና ቫይረስ ስርጭትን ለመግታት ሲባል ካለፈው ሳምንት ጀምሮ ኅብረተሰቡ ቤቱ ውስጥ ሆኖ በሽታውን እንዲከላከል ገደብ ተጥሏል።  ከዚህ ጋር ተያይዞ የአቅርቦት እጥረት እንዳይፈጠርና ኅብረተሰቡ ለችግር እንዳይጋለጥ በማሰብ ከመጋቢት 28 ቀን 2012 ዓ.ም ጀምሮ ምርቶችን ቤት ለቤት ማቅረብ ተጀምሯል። ምርቶቹ እየቀረቡ ያሉት በተመረጡ 11 የህብረት ሥራ ማህበራት አማካኝነት ሲሆን ቀይ ሽንብኩርት፣ ቲማቲም፣ ቃሪያ፣ጥቅል ጎመን፣ ድንችና መሰል ምርቶች እየቀረቡ መሆኑን ገልፀዋል።  በአሁኑ ወቅትም 350 ኩንታል ቀይ ሽንኩርት ቀርቦ እየተከፋፈለ መሆኑን ጠቅሰው፤ እስከ አሁን ድረስ በጣና እና ኅዳር 11 ክፍለ ከተሞች 150 ኩንታል ሽንኩርት ለኅብረተሰቡ እንዲደርስ መደረጉን ተናግረዋል። መንግሥት በተመነው መሠረት አንድ ኪሎ ሽንኩርት በ15 ብር ሒሳብ ብቻ እንዲሸጥ እየተደረገ ሲሆን ለጊዜው አንድ ሰው ከአራት ኪሎ በላይ መግዛት እንደማይችልም ጠቁመዋል።  ከማህበራት በተጨማሪም ለስምንት ጅምላ አከፋፋይ ነጋዴዎች ሽንኩርት፣ ማካሮኒና ዘይት ቤት ለቤት እንዲያከፋፍሉ ፈቃድ መሰጠቱን ጠቅሰው አቅርቦቱም መንግሥት ባወጣው ዋጋ እንደሆነ ገልፀዋል። በቀጣይም ጤፍና ፍርኖ ዱቄት ቤት ለቤት እንዲቀርብ ለማድረግ እንቅስቃሴ መጀመሩን ገልፀው፤ ፍላጎቱ ላላቸው ወፍጮ ቤት ባለቤቶች ፈቃድ በመስጠት አስፈጭተው ከቤት የሚያደርሱበት ሁኔታ እንደሚፈጠር አስረድተዋል።  ለጊዜው የዘይት አቅርቦት እጥረት መኖሩን የገለፁት አቶ ሙሉዓለም የስኳር ምርት ከዚህ በፊት በተፈጠረው ትስስር መሠረት በበቂ መጠን መቅረብ መጀመሩን ተናግረዋል። የኮሮና ቫይረስ ስርጭትን ለመግታት የንግድ ሥርዓቱን አዲስ አሠራር በመዘርጋት እየተሰራ በመሆኑ ኅብረተሰቡ የምርት አቅርቦት እጥረት ይኖራል በሚል አላስፈላጊ መደናገጥ ውስጥ መግባት የለበትም ብለዋል።  በቀጣይም የአቅርቦት ክፍተት እንዳይኖር አቅም ያላቸውን ነጋዴዎችና ባለሀብቶችን በማሳተፍ ሰፊ የምርት አቅርቦት እንዲኖር ይደረጋል ሲሉ ኃላፊው አብራርተዋል።  መንግሥት አቅርቦቱን ለማቃለል ከሚሰራቸው ሥራዎች ጎን ለጎንም ለሕዝብ የማያስቡ አንዳንድ ነጋዴዎች በግብይቱ ሒደት እጃቸውን እንዳያስገቡ በቅንጅት እየተሰራ ይገኛል። በተለይም የምርት መደበቅ እንዳይኖር ክትትል እየተደረገ ነው ሲሉ ጠቅሰው በትናንትናው ዕለት በተደረገ ክትትል 26 በርሜል ነዳጅ በድብቅ ሲንቀሳቀስ መያዙን አስረድተዋል።  የባህር ዳር ከተማ ህብረት ሥራ ማህበር ጽሕፈት ቤት ኃላፊ ወይዘሮ ንግስት አደም በበኩላቸው የኅብረተቡን የአቅርቦት ችግር ለመቅረፍ ምርቶቹን ቀጥታ ከአምራቾች በማስመጣት ለተጠቃሚው እንዲደርስ እየተደረገ ነው ብለዋል።ምንጭ ኢዜአ አዲስ ዘመን መጋቢት 30/2012